Assassin's Creed Shadows
משחקיות

המשחק הוא משחק התגנבות מסוגת פעולה-הרפתקאות בדומה למשחקים קודמים בסדרה. אולם, הוא שם דגש על התגנבות, תאורה דינמית ואינטראקציה סביבתית, מה שמאפשר לשחקנים להשתמש בצללים ובקרס תפיסה כאמצעי עזר לאמנות הפארקור. העולם הפתוח מתקדם לפי עונות השנה - אביב, קיץ, סתיו וחורף, כשכל אחת משפיעה על המשחקיות: אביב וקיץ יכללו צמחייה מלבלבת שמספקת מקומות מחבוא, ואשר נעלמת בזמן הסתיו והחורף, שמביאים איתם מים קפואים אשר חוסמים את הגישה לאגמים ובריכות, בעוד נטיפי קרח נופלים יכולים לגלות את מיקומו של השחקן. התנהגות הדמויות שאינן שחקן גם הן משתנות לאורך העונות - כשאויבים מחפשים בשיחים בקיץ ונשארים קרובים לאש בחורף, מה שיכול ליצור משעולים חדשים. בנוסף, מערכת מזג האוויר הדינמית יכולה ליצור תנאי מזג אוויר כמו ערפל, רוח ושלג, המשפיעים על האויב וממסכים את תנועות השחקן. המערכת האקולוגית של המשחק מפורטת ביותר, כמו משבי רוח אבקניים בסתיו. המשימות הן לא-ליניאריות, ומאתגרות את השחקנים לאתר ולהתנקש במטרות בצורה חופשית. במהלך שונה ממשחקים קודמים, יהיו קיימות נקודות תצפית בעולם הפתוח, אך רק כדי לעזור לשחקנים לסרוק אחר נקודות עניין ולא כדי למפות את הסביבה.
משחק זה מציג אלמנטים חדשים למשחקיות הסדרה, ביניהם את האפשרות לכבות לפידים לצורך התחבאות, קיומו של מד יציבות לאויבים בדומה למשחק "Sekiro: Shadows Die Twice", לזחול לאורך הרצפה במצב אופקי, מה שמעניק לשחקנים את האפשרות לשמור על פרופיל נמוך ואת היכולת להידחק למקומות קטנים. במצב זחילה, השחקן יוכל להיכנס למים רדודים, בהם יוכל להשתמש במקל במבוק כדי לנשום מתחת למים ולהישאר חבוי בעודו מחכה לאויב. מערכת ראיית העיט גם היא חוזרת, ומאפשרת לשחקנים לראות דמויות שאינן שחקן דרך קירות, כשאויבים מסומנים באדום, בעוד בני ברית מסומנים בכתום. כמו כן מוצג במשחק מגוון נרחב של כלי נשק מסורתיים ומדויקים מבחינה היסטורית, החל מחרבות קטאנה ואלות מלחמה וכלה בכלי נשק קטנים כיארי, שוריקנים, קונאי וקוסריגמה (אנ'). כל כלי נשק מגיע עם דרגות יכולת משלו, ושחקנים יוכלו לשפר את מיומנותם באותו נשק עם הזמן.
לשחקנים תהיה היכולת להחליף בין שתי הדמויות כשהם מתקדמים במשחק באמצעות המשימות השונות, בדומה למשחקיות שהוצגה ב-"Assassin's Creed Syndicate". יכולת הקרב של יאסוקה כוללות סביבה שניתנת להשמדה ומאפשרות הנחתת מהלומות נשק ריאליסטיות, מה שמספק חוויית קרב סינמטית. בינתיים, יכולת הקרב של נאוויי מאפשרות לה להשתמש בקוסריגמה כדי להדוף אויבים, תוך הטלת השרשרת בקשת רחבה כדי ליצור מרחק בינה לבין תוקפיה. בנוסף, היא משתמשת בטקטיקות של התגנבות יחד עם סגנון לחימה קטלני, תוך התחבאות בקורות המשופעות ובשוג'י (דלתות הנייר) של מבני העיר. מפת המשחק כוללת את מרכזה של יפן, בנוסף לאתרים היסטוריים מפורטים וטירות המעוצבות כצינוקים.
ב-21 בנובמבר 2024, חברת יוביסופט שחררה פרטים נוספים על מכניקת ההתגנבות של המשחק.
פילוסופיית התגנבות - שיפוץ מן היסוד של מערכת ההתגנבות המוכרת ממשחקים מוקדמים. במשחק זה, השחקנים צריכים לסמוך על חושיהם של נאוויי ושל יאסוקה בדרך יותר טקטית, מאחר שמערכת זאת מסירה את ציפור המחמד שליוותה את הפרוטגוניסט הראשי במשחקים האחרונים "Origins", ‏"Odyssey" ו-"Valhalla". המשחק מחזיר את ראיית העיט הקלאסית, אלא שהפעם, מצב "סונאר" זה יאפשר להבחין בדמויות מבעד לקירות וגם לבודד רעשים מסוימים שהן עושות. לשתי הדמויות תהיה גישה למכניקה חדשה שנקראת "הבחנה" (Observe) - דרך מהירה ונוחה יותר לקבל מידע על המסך אודות האויבים הקרובים. מכניקה זו תאפשר גם בחינה מקרוב של מקומות כאשר הדמות כורעת בנקודת תצפית גבוהה. לדבריו של המנהל האמנותי סיימון דורי, "כאשר נוצר ספק, קחו הפסקה, הבחינו בעולם שמסביבכם ורק אז תוכלו להחליט מה המהלך הבא שלכם הולך להיות". גם מערכת ההבחנה וגם ראיית העיט פועלות בנפרד, ומאפשרות לשחקן לקבל מידע רלוונטי שונה.
מהלכי שינובי - בפעם הראשונה בתולדות סדרת המשחקים, התחבאות בצללים תהפוך את הדמות לבלתי נראית עבור אויביה. במהלך הלילה, כל נקודה מוצללת הופכת למקום מחבוא דינמי ממנו אפשר להתקדם הלאה מבלי להתגלות. הדבר נוגע הן לאזורים פנימיים והן חיצוניים. האפשרות להשתמש בצללים למטרה זו מאפשרת לשחקן לבחון בזהירות את סביבתו למקומות מחבוא, להזדמנויות מהן ניתן להכות באויביו, או ליצור הזדמנות כזו במו ידיו על ידי השמדת עששיות אור בעזרת שוריקנים. לדבריו של סיימון דורי, "נאוויי היא שינובי מיומנת באור יום, אך כסות החשכה מעניקה לה יתרון משמעותי על אויביה, ובמיוחד ברמות קושי גבוהות יותר". בנוסף, תנועתיות תוך כדי כריעה היא אפקטיבית יותר במרחבים פנימיים, והיא מפחיתה רעשים של רצפות עץ חורקות. גם לנאוויי וגם ליאסוקה תהיה האפשרות לזחול על הקרקע, על הגגות ומתחת למים, מה שיפחית את יכולת נראותם בידי אויבים. עבור נאוויי, היא תוכל לשלב את הזחילה עם גלגול צדדי כדי לנטרל אויבים מתקרבים מהשיחים.
כלי נשק של שינובי ושל מתנקש - נאוויי אינה חייבת להסתמך על מהלכי ההתגנבות שלה בלבד. לרשותה עומדים ארבעה כלים שיכולים לעזור לה להימלט או להרוג בצורה חלקה יותר - פצצות העשן הקלאסיות, פעמוני שינובי אותם ניתן לזרוק לצורך הסחת דעת מרוחקת, סכיני ההטלה קונאי ושוריקנים.